CELEX: 32016D0530
Language: et
Date: 2016-04-01 00:00:00
Title: Komisjoni rakendusotsus (EL) 2016/530, 1. aprill 2016, milles käsitletakse meedet, mille Saksamaa on võtnud vastavalt Euroopa Parlamendi ja nõukogu direktiivile 2006/42/EÜ, et keelata turule lasta teatavat tüüpi elektrigeneraatorit (teatavaks tehtud numbri C(2016) 1779 all) (EMPs kohaldatav tekst)

5.4.2016   
            
            
               ET
            
            
               Euroopa Liidu Teataja
            
            
               L 88/32
            
         KOMISJONI RAKENDUSOTSUS (EL) 2016/530,
   1. aprill 2016,
   milles käsitletakse meedet, mille Saksamaa on võtnud vastavalt Euroopa Parlamendi ja nõukogu direktiivile 2006/42/EÜ, et keelata turule lasta teatavat tüüpi elektrigeneraatorit
   
      
         (teatavaks tehtud numbri C(2016) 1779 all)
      
   
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 17. mai 2006. aasta direktiivi 2006/42/EÜ, mis käsitleb masinaid ja millega muudetakse direktiivi 95/16/EÜ (1), eriti selle artikli 11 lõiget 3,
   ning arvestades järgmist:
   
               (1)
            
            
               Saksamaa teavitas vastavalt direktiivi 2006/42/EÜ artikli 11 lõikes 2 sätestatud korrale komisjoni meetmest, millega keelatakse lasta turule Rotenbach FO-65/LB2600 tüüpi elektrigeneraatorit, mille tootja on Hiina ettevõtja Zheijang Lingben Machniery and Electronics Co. Ltd ning mida turustab Saksamaa ettevõtja FRINGO GmbH & Co. KG.
            
         
               (2)
            
            
               Meede võeti põhjusel, et kõnealune elektrigeneraator ei vasta direktiivi 2006/42/EÜ I lisas sätestatud olulistele tervisekaitse- ja ohutusnõuetele.
            
         
               (3)
            
            
               Direktiivi 2006/42/EÜ I lisa elektrotoidet puudutava punkti 1.5.1 kohaselt peab elektritoitega masin olema projekteeritud, valmistatud ja varustatud nii, et kõik elektriga seotud ohud on välistatud. Elektrigeneraatoril täheldati järgmisi puudusi:
               
                           —
                        
                        
                           bensiinimootori süüteluku ja süütemehhanismi vaheline avatud juhtmestik ja vabalt juurdepääsetav 12-voldine aku võivad tõrke korral põhjustada elektrilöögi või tulekahju ning aku lühise;
                        
                     
                           —
                        
                        
                           kuigi generaatorseadme juhtpaneel oli tagant korpusega kaetud, oli kaabli sisenemiskoht (generaatori kaabel) ning korpuses olev vahe projekteeritud nii, et voltmeetri 230-voldistele pingestatud osadele ja suure võimsusega pistikupesale oli võimalik juurde pääseda;
                        
                     
                           —
                        
                        
                           mõned juhtpaneeli osad ei vastanud IPX3 kaitsetasemele;
                        
                     
                           —
                        
                        
                           nii 400-voldises kui ka 230-voldises pistikupesas olid ühe klemmühendusega ühendatud mitu maandusjuhet;
                        
                     
                           —
                        
                        
                           juhtmeotsad olid tinatatud, puudusid juhtmeotsikud, mis suurendab surmava elektrilöögi saamise tõenäosust juhul, kui kasutaja puudutab kõrge pinge all oleva seadme osa;
                        
                     
                           —
                        
                        
                           peale maandusjuhtme (mis eristus rohelise/kollase värvikombinatsiooniga) ei olnud ükski juhe selgelt eristatav. Puudus juhtmestiku skeem, mida oleks võimalik juhtmete eristamiseks kasutada;
                        
                     
                           —
                        
                        
                           eri tüüpi juhtmete jaoks kasutatavad tunnusvärvid ei vastanud nõuetele.
                        
                     
         
               (4)
            
            
               Direktiivi 2006/42/EÜ I lisa masina märgistust käsitleva punkti 1.7.3 kohaselt peab masinale olema nähtavalt, loetavalt ja kustutamatult märgitud miinimumteave. Bensiinimootoriga elektrigeneraatoril ei olnud märgist „väikese võimsusega elektrigeneraator”. Andmesildid olid liimitud ja neid oli kerge eemaldada. Puudusid nii ettevõtja nimi kui ka tootja täielik aadress.
            
         
               (5)
            
            
               Komisjon kutsus ettevõtjaid Fringo GmbH&Co.KG ning Zheijang Lingben Machinery and Electronics Co. Ltd üles esitama Saksamaa poolt võetud kõnealuste meetmete kohta oma märkusi. Ettevõtjatelt vastuseid ei saadud.
            
         
               (6)
            
            
               Saksamaa ametiasutuste esitatud tõendite uurimine kinnitab, et bensiinimootoriga elektrigeneraator (mida toodab ettevõtja Zhejiang Lingben Machnery and Electronics Co. Ltd ning mida turustab ettevõtja Fringo GmbH&Co.KG, kelle aadress on Kurfürstendamm 96, 10709 Berliin) ei vasta olulistele tervisekaitse- ja ohutusnõuetele, millele on osutatud direktiivi 2006/42/EÜ artikli 5 lõike 1 punktis a, ning et selline mittevastavus võib põhjustada masina kasutajatele tõsist vigastuste ohtu. Seega on asjakohane pidada Saksamaa võetud meedet põhjendatuks,
            
         ON VASTU VÕTNUD KÄESOLEVA OTSUSE:
   Artikkel 1
   Saksamaa võetud meede keelustada Rotenbach FO-65/LB2600 tüüpi elektrigeneraatori (mille tootja on Zheijang Lingben Machniery and Electronics Co. Ltd (Hiina) ning mida turustab FRINGO GmbH & Co. KG (Kurfürstendamm 96, 10709 Berliin)) turule laskmine on õigustatud.
   Artikkel 2
   Käesolev otsus on adresseeritud liikmesriikidele.
   
      Brüssel, 1. aprill 2016
      
         
            Komisjoni nimel
         
         
            komisjoni liige
         
         Elżbieta BIEŃKOWSKA
      
   
   
      (1)  ELT L 157, 9.6.2006, lk 24.